text: Sårpatienter kan undgå amputationer
  04 marts 2011 kl. 13.06
  Telefon- og internet-kontakt mellem hjemmesygeplejersker og speciallæger forhindrer, at patienter med sukkersyge får amputeret lemmer.
  Hjemmesygeplejersker tager billeder af patienternes sår og er i tele-kontakt med speciallægen på sygehuset, der kan komme med en behandlingsplan.
   
  Diabetespatienter har ofte svært ved at hele sår på fødderne. Sårene risikerer at udvikle sig og  blive større og dybere.
  
  Fanden løs
  - Og så er fanden løs i laksegade, for det kan ende i betændelse og amputation, siger overlæge Rolf Jelnes fra projektet Sår I Syd til Radio Syd.
  Indsatsen har reduceret antallet af amputationer med 28 procent. Det svarer til 13 amputationer årligt.
   
  I Danmark er 0,2 procent af befolkningen i kontakt med sundhedssektoren på grund af kronisk sår. Et tilsvarende antal skønnes at være ubehandlede.
  Sårpatienter er hovedsageligt ældre. 80 procent har konstante smerter, mens 40 procent har voldsomme smerter.
   
  Indsatsen udspringer fra Sygehus Sønderjylland.
  